Medie: Ni nye Mac-computere med M2-processor

Det er efterhånden to år siden, Apple lancerede sin egen processorer, den såkaldte M1-processor. Nu er de ved at være klar til at introducere efterfølgeren, den endnu hurtigere M2-processor. Det mener Bloomberg, der også nævner ni nye Mac-computere, der skal udrustes med den nye chip.

Bloombergs Mark Gurman er normalt ret godt informeret om Apples planer, hvorfor de ikke bare kan ses som løse rygter. Han fortæller, at Mac-computerne (og M2’erne) lige nu testes med tredjeparts-programmer og sandsynligvis vil blive præsenteret allerede senere i år.

Ifølge artiklen tæller maskinerne en MacBook Air, en MacBook Pro og en Mac mini med M2-processor. Desuden fire nye MacBook Pro (14 og 16 tommer) med M2 Pro og M2 Max, samt en MacPro med en “efterfølger til M1 Ultra-processoren”.

Den sidste af de ni bliver angiveligt den Mac mini med mulighed for M2 Pro-processor.

Præcis hvornår de nye Mac’er og M2-processoren ser dagens lys er ikke fastlagt. Men Gurman har tidligere skrevet, at to af modellerne vil blive vist frem under Apples WWDC-udviklerkonference i starten af juni måned. Hvilke vides ikke.

Medie: Ni nye Mac-computere med M2-processor