Er iPhone 14-design bekræftet ved et uheld?

Længe har der verseret rygter om at iPhone 14 Pro-modellerne, der kommer senere på året, vil få en to-delt notch, nærmest som et væltet udråbstegn. Nu lader det til, at Apple selv har bekræftet de rygter.

I en video, der er fremstillet til udviklere i forbindelse med World Wide Developers Conference, WWDC, er iPhone-ikonet nemlig udstyret med den nye “udråbstegn-notch”.

Det er vores kolleger hos svenske Teknikveckan der har været skarpe. De fortæller yderligere, at det gamle iPhone-design er vist i alle de øvrige udvikler-videoer.

iPhone-ikonet har fået ny notch. Stillbillede fra udviklervideo.

Apple fremstiller hvert år instruktionsvideoer, der viser udviklerne, hvordan de udnytter de nye funktioner i eksempelvis iOS og macOS. Denne video er en introduktion til AR-funktioner i iPhone.

Teknikveckan har været så venlige at klippe de sekunder ud, hvor det nye ikon popper frem. Men vil du hellere hellere tyge dig gennem originalvideoen, kan den ses her.

Du kan læse om de nye funktioner i iOS 16 lige her. Styresystemet udkommer sandsynligvis til september, når de nye iPhone 14 modeller er blevet præsenteret.

Mere fra WWDC 2022:

iPadOS 16 får mange nye funktioner

Apple klar med MacBook Air med ny M2 processor

Apple lancerer nyt MacOS Ventura

Apple Watch får nyt styresystem: WatchOS 9

Apple præsenterer komplet styresystem til biler

Er iPhone 14-design bekræftet ved et uheld?